Os serbos yeran descritos en o libro De administrando Imperio como os habitants d'unos principaus entre os crovates y os bulgaros. Beluns d'estos principaus son descritos en atras fuents como part de Croacia, y Bosnia en fuents posteriors será distinguida de Serbia u d'os principaus serbos. A base d'a organización social d'os serbos yera a zadruga u familia ampla, como en atros pueblos eslavos. Bellas zadruge aplegadas yeran baixo o mando d'un župan ("mainate"). En bells casos bells župani podeban unir-sen y estar en a subchección d'un veliki župan u "gran župan". Rematan predominando dos estaus serbos, Zeta, en l'actual Montenegro y Raška, en l'interior, en a zona d'o Sanchac de Novi-Pazar. O cristianismo plega a los serbos dende Agrida, y a conversión remata a fins d'o sieglo IX.